Forord

Målsettingen med sportsplanen er å få fram retningslinjer for hvordan Geilo Idrettslag ønsker at fotballen skal drives i de forskjellige årsklasser.

Sportsplanen skal vedtas på årsmøte, og bør revideres minst hvert fjerde år. Denne utgaven gjelder for 2016-2020.

NFFs Visjon

NFFs visjon er fotballglede, muligheter og utfordringer for alle. Det innebærer blant annet at fotballen skal være åpen og inkluderende og at ingen skal stenges ute uansett sosial eller kulturell bakgrunn, kjønn, funksjonshemming, alder, seksuell orientering eller av andre usaklige grunner.

Innledning

Geilo Idrettslag er en breddeklubb. Fremtredende kjennetegn vil være å:

•Være inkluderende.

•Gi et tilbud som er tilpasset alder, ferdighet og ambisjoner.

•Skape trivsel og glede for den enkelte og for omgivelsene.

Geilo Idrettslag skal være en arena for utvikling av gode sosiale ferdigheter. Respekt og positive holdninger skal være sentrale stikkord. Respekt for:

•Trener/lagleder

•Medspillere

•Motspillere

•Dommer

Geilo Idrettslag skal være en trygg plass å være. Foresatte er en del av dette, og vi krever at de:

•Viser en positiv holdning.

•Heier på alle, ikke bare egne barn.

•Applaudere gode prestasjoner, også hos motpartens.

Geilo Idrettslag skal være kjent for Fair Play uansett alder og nivå.

Retningslinjer

Barnefotballens grunnverdier

Barnefotballens tre grunnverdier er breddeformelen, likhetsprinsippet og jevnbyrdighet.

Breddeformelen til NFF: Trygghet + Mestring = Trivsel

Trivsel har et ganske ”romslig” innhold. Både fellesskap, glede, inkludering og tilhørighet skaper trivsel eller er forutsetninger for trivsel.

Trygghet er et sentralt element i det å trives. Det er viktig at barnet føler den rette tryggheten både i forhold til aktiviteten, sine medaktører og ikke minst til de voksne i idrettsmiljøet. Trygghet et grunnleggende behov hos barn som grunnlag for frigjøring av energi og utfoldelse.

Mestring handler om å få til noe, klare en oppgave, ta en utfordring, beherske den og oppnå et mål alene, eller i samhandling og samspill med andre. Dette er et meget sentralt behov for oss mennesker – også for barn! Det å mestre noe utløser positive og gode følelser som både glede, selvverd, stolthet og selvtillit. I arbeid med barn er det derfor fundamentalt å tilpasse aktivitetene slik at spillerne opplever mestring – dette gjelder også de som ikke er så flinke rent idrettslig!

Jevnbyrdighet

Innad i laget;

Likhetsprinsippet bygger på filosofien om at alle barn skal gis like muligheter til å kunne delta i fotballen, uavhengig av nivå, alder, kjønn eller kulturell bakgrunn. La alle spille like mye og la alle i tur få spille fra start! Dette for at alle barna skal få muligheten til å oppleve gleden ved fotballspill både gjennom trening og kamp.

Topping av lag skal ikke forekomme.

Mellom lagene;

Det skal etterstrebes jevnbyrdighet både i trening og i kamp, for å skape spenning, glede og engasjement. Lagene skal organiseres slik at spillet og kamputfallet blir så jevnt som mulig.

Det er flere måter å organisere dette på, men det er viktig at laglederne blir enige før kampen om hva som kan gjøres ved stor ulikhet. Mulige løsninger kan være at motstander får sette inn en ekstra spiller når et lag leder med tre, fire eller fem mål. Dette for å søke å oppnå størst mulig jevnbyrdighet i kamp. Den ekstra spilleren tas ut igjen når målforskjellen reduseres. Andre muligheter er at lagleder på det ledende laget rokerer på sine spillere slik at spillerne får nye utfordringer, eller at svakere spillere får spille mer i den kampen.

Det viktige er at alle får en god opplevelse, både seirende og tapende lag.

Ungdomsfotballens grunnverdier

Ungdomsfotballens tre grunnverdier er medbestemmelse, differensiering og breddeformelen.

Medbestemmelse

Medbestemmelse betyr å involvere ungdommene. Bruk ungdommene til selv å være med å utforme aktivitetene.

Konsekvensene vil være at ungdommene får reell innflytelse på utformingen av sitt eget fotballtilbud.

Idretten skal tilby kreative og allsidige idrettsmiljøer som gir økt deltagelse, engasjement og medbestemmelse. Utøvere skal møte et positivt, trygt, sosialt og motiverende idrettsmiljø.

Differensiering

For Geilo IL og NFF er alle spillere like mye verdt. Likhet og likeverd betyr ikke at alle skal være like, men en erkjennelse av at vi er forskjellige og at det bør tilrettelegges med ulike utfordringer i forhold til spillernes ønske, modning og forutsetninger. Differensiering er egentlig forskjellsbehandling av spillere, men i positiv forstand!

Konsekvensene av differensieringen blir at klubbene må tilby ulike opplegg til spillerne, ut fra de forskjellige ambisjonsnivåene. Differensiering kan være i forhold til punktene: Fellestreninger, gruppetreninger, egentreninger, hospiteringer, deltakelse i andre aktiviteter/organisasjoner, etc. Differensiering kan også være innad i laget i forhold til inndeling av lag, gruppe-sammensetninger, lagsammensetninger etc.

Hospitering Spillerutvikling

Hospitering er å gi en spiller et sportslig tilbud ut over ordinært tilbud i sin egen årsklasse/ treningsgruppe. De som vurderes som best kan ha et sportslig tilbud ut over det ordinære tilbudet.

Spillerutvikling er et sentralt tema for Geilo IL, og innebærer å gi unge spillere med ambisjoner en tilrettelagt trenings- og kampaktivitet med tanke på framtidig rekruttering til regionens seniorlag.

Trenerutvikling

For de fleste er foreldre/foresatt og trenerne de viktigste personene for trivsel og framgang. Foreldrene er de viktigste i de yngste årsklassene. Mange foreldre har dobbeltroller som både trener og foresatt.

Trenerrollen – sett fra en spillers perspektiv - er av avgjørende betydning for framgang. Trenerrollen skal kjennetegnes som:

•Trygge og stabile trenere over tid.

•Forutsigbarhet og rettferdighet.

•Godt humør og kameratskap innad i gruppa.

•Treninger med mye spill.

For å oppfylle disse kjennetegnene er det viktig at treneren fyller en voksenrolle med god kompetanse til å lede aktivitet for de ulike aldergruppene.

Dommere og dommerutvikling

Klubben skal ha en dommerkontakt
Hovedoppgaven for dommerkontakten skal være oppfølging av klubbens eksisterende dommere. Klubben bør ha som mål å ha nok dommere.

Klubben må ha som mål å rekruttere minimum 1 dommer pr. år.
Alle spillere i 15-16’års klassen bør gjennomføre klubbdommer kurs.

Fotballens foreldrevettregler, NFF

1. Møt opp på trening og kamp - barna ønsker det
2. Gi oppmuntring til alle spillerne - ikke bare ditt eget barn
3. Gi oppmuntring i medgang og motgang
4. Respekter trener/lagleders bruk av spillere – seriøse innspill kan du gi etter kampen
5. Se på dommeren som en veileder – respekter avgjørelsene
6. Stimuler og oppmuntre ditt barn til å delta – ikke press
7. Spør om kampen var morsom og spennende – ikke bare om resultatet
8. Sørg for riktig og fornuftig utstyr – men ikke overdriv
9. Vis respekt for klubbens arbeid – delta på foreldremøter for å avklare holdninger og ambisjoner
10. Tenk på at det er ditt barn som spiller fotball – ikke du
11. Vis respekt for andre – ikke røyk på sidelinja
12. Husk at barn gjør som du gjør – ikke som du sier

Generelt om foresattes engasjement og holdninger

Geilo IL ønsker at foresatte engasjerer seg i lagets foreningsarbeid, som for eksempel kjøring og dugnader.

Skadeforebyggende arbeid

Geilo IL skal ha fokus på skadeforebyggende arbeid. Alle skader skal meldes på eget skjema (geiloil.no- fotball).

Politiattest

Alle personer som skal være trener eller leder for barn/ ungdom under 18 år skal forevise politiattest.